นายกรัฐมนตรี ย้ำเร่งเยียวยาผลกระทบจากโรคโควิด-19 ให้กับประชาชนทุกกลุ่มอย่างเร่งด่วน ขอให้เชื่อมั่นใจรัฐบาลมีวัคซีนรักษาประชาชน
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กล่าวในรายการ “PM PODCAST นายกรัฐมนตรีมีเรื่องเล่า” ผ่านทางเพจไทยคู่ฟ้า ว่า ได้ประชุมกลุ่มย่อยทั้งภาครัฐ ภาคเอกชนและผู้ที่ได้รับผลกระทบจากโรคโควิด-19 เพื่อรู้ถึงปัญหาที่แท้จริงและแก้ปัญหาถูกจุด โดยเน้นปากท้อง การดำรงชีวิตและการดูแลเศรษฐกิจ ควบคู่กับแนวทางสาธารณสุข ซึ่งมีการเรียกร้องความช่วยเหลือมาจากหลายกลุ่ม เบื้องต้นเร่งทำความเข้าใจและทำข้อมูลของทุกกลุ่มมาแก้ปัญหาให้เร็วที่สุด โดยบางมาตรการช่วยเหลืออาจต้องใช้เวลาบ้าง เพื่อปลดล็อค หรือการจุดที่ลงตัวที่สุด จึงขอให้อย่าพึ่งกังวล เช่น การช่วยเหลือผู้ประกันตน ม.33 ได้ให้กระทรวงการคลังและกระทรวงแรงงานเข้าไปดูรายละเอียดแนวทางการช่วยเหลือ ด้วยการลดอัตราเงินสมทบเข้าประกันสังคมเหลือร้อยละ 3 ระหว่างเดือนมกราคมถึงมีนาคม ภาพรวมรัฐบาลจะใช้งบประมาณที่มีอยู่อย่างคุ้มค่าและมีประสิทธิภาพ เพราะยังต้องหาแนวทางช่วยเหลือผู้ได้รับผลกระทบจากโควิด-19 ระลอกใหม่อีกหลายกลุ่ม ส่วนวัคซีนโรคโควิด-19 นายกรัฐมนตรี ยืนยันว่าคนไทยทุกคนจะได้รับวัคซีนโควิดแน่นอน โดยจะได้รับการฉีดฟรีไม่ต้องเสียค่าใช้จ่าย ยกเว้นเด็กที่มีอายุต่ำกว่า 18 ปีและสตรีมีครรภ์ สิ่งสำคัญรัฐบาลคำนึงถึงความปลอดภัยของประชาชน ซึ่งวัคซีนที่เข้ามาต้องผ่านการรับรองมาตรฐานจาก อย.ทั้งหมด เบื้องต้นรัฐบาลกำหนดกลุ่มเป้าหมายระยะแรกไว้ 19 ล้านคน แบ่งเป็น บุคลากรทางการแพทย์และสาธารณสุขส่วนหน้าที่เป้นด่านหน้า 1.7 ล้านคน ผู้ที่มีโรคประจำตัว โรคทางเดินหายใจเรื้อรัง โรคหัวใจ โรคไตเรื้อรัง โรคหลอดเลือดสมอง โรคมะเร็ง โรคเบาหวาน 6.1 ล้านคน  ผู้สูงอายุ 60 ปีขึ้นไป 11 ล้านคน เจ้าหน้าที่ที่ควบคุมโควิดและมีโอกาสสัมผัสกับผู้ป่วย 15,000 คน ทั้งนี้ วัคซีนล็อดแรก 50,000 โดสจะเข้ามาถึงประเทศไทยเร็วๆ นี้แล้วจะเริ่มฉีดครั้งแรกวันที่ 14 กุมภาพันธ์เป็นต้นไป ส่วนระยะที่ 2 จะเริ่มเดือนพฤษภาคม คาดว่า จะครอบคลุมกลุ่มเสี่ยงอื่นๆ แน่นอนและจะรัฐบาลจะดำเนินการอย่างดีที่สุด จากนี้ในอนาคตประเทศไทยจะกลายเป็นฐานการผลิตวัคซีนของอาเซียนด้วยการรับการถ่ายทอดวัคซีนจากเทคโนโลยีของต่างประเทศ